b'\n_START_ARTICLE_\nEtika ogla\xc5\xa1evanja\n_START_PARAGRAPH_\nEtika ogla\xc5\xa1evanja je podro\xc4\x8dje aplikativne etike, ki se ukvarja z eti\xc4\x8dnimi normami in moralnim delovanjem na podro\xc4\x8dju ogla\xc5\xa1evanja. Poleg zakonodaje je stroka ogla\xc5\xa1evanja razvila svoje na\xc4\x8dine reguliranja delovanja stroke, saj si prizadevajo za ugled in zaupanje v svoje delovanje._NEWLINE_Neeti\xc4\x8dnega ogla\xc5\xa1evanja je iz dneva v dan ve\xc4\x8d, saj neusmiljen ekonomski trg od podjetij zahteva vse bolj ekstremne na\xc4\x8dine privabljanja kupcev, kar pa je v poplavi obstoje\xc4\x8dih izdelkov zelo zahtevna, skoraj nemogo\xc4\x8da naloga. Zato se vse ve\xc4\x8d ogla\xc5\xa1evalcev poslu\xc5\xbeuje na\xc4\x8dinov ogla\xc5\xa1evanja, ki velikokrat prestopijo mejo eti\xc4\x8dnega. Poleg informativne, vzgojne in socializacijske vloge, ima ogla\xc5\xa1evanje tudi kulturno \xe2\x80\x93 umetni\xc5\xa1ko vlogo, danes prevladujo\xc4\x8d prostor ogla\xc5\xa1evanja. Ta prostor pa hkrati tvori potencial za eti\xc4\x8dno zlorabo, saj ve\xc4\x8dina oglasov ni ve\xc4\x8d namenjena konkretni prodaji, ampak so vse bolj polni korporativnega, institucionalnega in socialnega ogla\xc5\xa1evanja itd. (Jan\xc4\x8di\xc4\x8d, 1999).\n_START_SECTION_\nSamoregulacija\n_START_PARAGRAPH_\nKer v skladu z zakonom, \xc5\xa1e ne pomeni nujno eti\xc4\x8dno ravnanje, so ogla\xc5\xa1evalci za\xc4\x8deli razvijati mehanizme samoregulacije. Samoregulacija je na\xc4\x8din nadzorovanja pravilnega delovanja strokovnih delavcev znotraj stroke. Tako kot v ostalih strokah, se tudi ogla\xc5\xa1evalci trudijo ohranjati verodostojnost in ugled stroke. V ta namen so zapisali pravila v obliki eti\xc4\x8dnih kodeksov. S pomo\xc4\x8djo zapisanih pravil, naj bi usmerjali ogla\xc5\xa1evalce v\xc2\xa0\xc2\xbbpravilno\xc2\xab\xc2\xa0in eti\xc4\x8dno ogla\xc5\xa1evanje (Jan\xc4\x8di\xc4\x8d, 1999). Samoregulativa velja za stro\xc5\xbeji mehanizem regulacije kot zakonodaja._NEWLINE_Tako kot pri zakonodaji, tudi pri kodeksih prihaja do razlik v EU dr\xc5\xbeavah (\xc5\xa1e ve\xc4\x8djih med dr\xc5\xbeavami EU in dr\xc5\xbeavami izven EU), \xc4\x8deprav so vse osnovane po kodeksu Mednarodne trgovinske zbornice (ICC) v katerem je zapisano, da mora biti ogla\xc5\xa1evanje zakonito, dostojno, resni\xc4\x8dno in po\xc5\xa1teno. Iz tako osnovnih in enostavnih smernic, pa je te\xc5\xbeko pri\xc4\x8dakovati enotne smernice v vseh dr\xc5\xbeavah EU. Do razlik prihaja tudi zaradi razli\xc4\x8dnih zakonov, ki veljajo v posamezni dr\xc5\xbeavi, kodeksi pa morajo zakone nadgraditi. V primeru, ko pride do eti\xc4\x8dnih problemov med dr\xc5\xbeavami za to poskrbi Zaveza evropskih ogla\xc5\xa1evalskih standardov (European Advertising Standards Alliance, EASA), ki je bila ustanovljena v Bruslju v namen razre\xc5\xa1evanja mednarodnih eti\xc4\x8dnih ogla\xc5\xa1evalskih problemov znotraj dr\xc5\xbeav EU (Jan\xc4\x8di\xc4\x8d, 1999).\n_START_SECTION_\nZveza potro\xc5\xa1nikov Slovenije (ZPS)\n_START_PARAGRAPH_\nZveza potro\xc5\xa1nikov Slovenije je neodvisna, neprofitna, mednarodno priznana nevladna organizacija. ZPS se zavzema izklju\xc4\x8dno za interese potro\xc5\xa1nikov. Njen glavni namen delovanja in cilj je ozave\xc5\xa1\xc4\x8danje in informiranje potro\xc5\xa1nikov o njihovih pravicah in kako lahko te pravice uveljavljajo (Zveza potro\xc5\xa1nikov Slovenije, 2014).'